આજે શરૂઆતે મેટલ, આઇટી, ટેક્નોલોજી, ઓટો શેરમાં પ્રોફિટ બુકિંગ જોવા મળ્યું હતું. તો બીજી બાજુ કેપિટલ ગુડ્સ, કન્ઝ્યુમર ડ્યુરેબલ્સ અને ઓઇલ એન્ડ ગેસ સેક્ટરના શેરમાં સુધારાની ચાલ નોંધાઇ છે. ખાસ કરીને રિલાયન્સ કંપનીના શેરમાં આજે શરૂઆતે વધુ ૦.૯૦ ટકાનો સુધારો નોંધાયો હતો. આ શેર બાવન સપ્તાહની ઊંચી ૧૩૨૬.૭૫ની સપાટીએ જોવાયો હતો, જોકે ત્યાર બાદ સાધારણ પ્રોફિટ બુકિંગ નોંધાયું હતું. ટીસીએસ અને અદાણી પોર્ટ્સ કંપનીના શેરમાં પણ ૦.૫૦ ટકા સુધીનો સુધારો નોંધાયો હતો. તો બીજી બાજુ ઇન્ફોસિસ કંપનીના શેરમાં ૧.૪૨ ટકાનો ઘટાડો નોંધાયો હતો. એ જ પ્રમાણે ટાટા મોટર્સ અને સન ફાર્મા કંપનીના શેરમાં પણ વેચવાલી નોંધાઇ હતી.